Elsősegély-oktatás az ausztriai iskolákban
Az Osztrák Ifjúsági Vöröskereszt az Oktatási Minisztériummal és az Baleset-megelőzési Intézettel közösen indította útjára a 2016/17 tanévben az Elsősegély FIT programot.
A program honlapja ITT érhető el, és egy rendkívül egyszerű helyzetfelméréssel kezd. Azt kéri a pedagógustól, hogy értékelje iskolája elsősegély státuszát az alábbi kérdések segítségével:
1. Tudja ki az iskola munka- és balesetvédelmi felelőse?
2. Tudja mit kellene tenni tűz esetén? (pl.: az épület kiürítés szabályai)
3. Hol található az iskolai elsősegélydoboz? (mi található benne)
4. Mit tenne, ha egy kollégája hirtelen össze esne?
5. Mikor vett részt utoljára elsősegély-oktatáson?
6. Hány diák járatos a segélynyújtásban?
A válaszok alapján mérlegelje indokolt-e, hogy egy elsősegélynyújtói programhoz csatlakozzanak!
Mi az előnye, ha csatlakozik az országos programhoz? Megkapja a legfrissebb iránymutatásokat, kap az iskola egy a tanulói létszámnak megfelelő elsősegély-felszerelést, rendelkezésre bocsátanak egy ellenőrzőlistát (szükséges eszközökről, cselekvési tervekről), megteremtik egy fenntartható iskolai elsősegély-oktatás kereteit.
Az elsősegély-felszerelés tartalmára vonatkozó szabvány letölthető INNEN, a lista tartalmazza az általános felszerelést, továbbá az épület további részeihez (konyha, tornaterem stb.) a kiegészítő eszközök listáját. Mindegyik lista végén található egy ellenőrzőlista, amely a készlet újratöltését segíti.
Minden iskola ingyenesen megkapja a vészhelyzetben értesítendő szervezetek elérhetőségét, ezt a kis táblát kinyomtatva több helyre kihelyezhetik.
Ha az első szinten túl vannak, azaz kihelyezték az előző táblát a megfelelő helyekre, továbbá az elsősegély-felszerelés is rendben, jön a következő szint. Meg kell ismerkedniük a segélynyújtás fontosságával, jogi vonatkozásaival és lépéseivel. Ezeket el kell sajátítani a dolgozóknak, a szülőknek és a diákoknak is. Természetesen az ismeretszerzést számos segédanyag segíti. Így poszter és információsanyag.
A témakörök rendkívül egyszerűek:
teendők közlekedési baleset helyszínén,
segélyhívás,
általános lépések (pozicionálás, friss levegő, kihűlés elleni védelem, nyugtatás),
légútbiztosítás,
kapcsolatteremtés,
légzésvizsgálat,
motoros sérült ellátása,
sisak levétele,
gépjárműből kiemelés,
defibrillátor használata.
Nem szükséges elsajátítani egyetlen egy sérülést, illetve annak ellátását sem. Érdekes, hogy a stabil oldalfektetésnél nem az európai ajánlást követik, hangsúlyt fektetnek a motoros sérült mozgatására (EU irányelvek szerint ez kerülendő) és a sisak levételét is más technikával tanítják.
Az oldalon találhatunk óravázlatot 1-2., 3-4., felső tagozatos és középiskolás osztályok számára.
Utolsó frissítés: 2017.01.08.